Preşedintele Forţa Dreptei, Ludovic Orban, susţine că Guvernul Ciolacu a adoptat ordonanţa de urgenţă privind comasarea alegerilor locale şi europarlamentare "aproape noaptea ca hoţii", precizând că va depune plângere penală la Parchetul General împotriva tuturor miniştrilor care au contrasemnat "acest act nedemocratic, anticonstituţional, împotriva interesului cetăţeanului".
"Această ordonanţă de urgenţă a fost adoptată aproape noaptea ca hoţii, aşa cum a fost o adoptată Ordonanţa 13. Vreau să readuc aminte telespectatorilor care ne urmăresc că această ordonanţă de urgenţă a fost aprobată vineri, 8 martie, la orele 18,00, când vineri se ştie foarte clar că oamenii, după o săptămână de muncă, foarte mulţi dintre ei au un program, se duc cu prietenii, petrec timpul într-un mod plăcut şi nu urmăresc fenomenul public. Era şi 8 martie când, evident, toate doamnele şi domnişoarele, sau majoritatea lor, evident petreceau Ziua femeii. (…) Deci este ceva", a afirmat Ludovic Orban duminică, la B1 Tv, întrebat în legătură cu ordonanţa de urgenţă privind comasarea alegerilor locale cu cele europarlamentare, adoptată vineri de Guvern.
Potrivit lui Orban, ordonanţa adoptată elimină obligaţia Guvernului de a da hotărâre pentru stabilirea datei alegerilor locale pentru a nu mai putea fi atacată în instanţă, în contencios administrativ.
"Au adoptat o ordonanţă de urgenţă care stabileşte data alegerilor locale cu trei luni înainte de data respectivă, elimină obligaţia de a da hotărârea de guvern pentru stabilirea datei alegerilor locale, pentru că, în mod normal, dacă vă uitaţi în istorie, veţi vedea că, şi conform legii, data alegerilor locale era stabilită prin hotărâre de guvern, cu un termen limită, înainte de data respectivă. Deci nu mai au obligaţia de a emite o Hotărâre de Guvern pentru stabilirea datei alegerilor locale pentru că au inclus în ordonanţa de urgenţă textul respectiv. De ce au făcut lucrul respectiv, ca să nu putem ataca în instanţă, în contencios administrativ. Pentru că o ordonanţă de urgenţă nu poate fi atacată la Curtea Constituţională decât de o singură instituţie, respectiv Avocatul Poporului. Spre deosebire de legi care pot fi atacate şi de grupurile parlamentare", a explicat Ludovic Orban.
El a mai spus că Guvernul a dat două decizii care sunt evident neconstituţionale: comasarea alegerilor locale cu europarlamentare şi un text echivalent cu ordonanţa 55.
"I-am avertizat şi îi avertizat încă o dată: voi depune plângere penală la Parchetul de pe lângă ÎCCJ împotriva tuturor miniştrilor care au contrasemnat acest act nedemocratic, anticonstituţional, împotriva interesului cetăţeanului, călcând în picioare precedente decizii ale Curţii Constituţionale, precum şi toate normele scrise şi nescrise ale democraţiei pentru că este inadmisibil când ştii că tu adopţi acte neconstituţionale, să le adopţi, să le semnezi, deşi ştii foarte clar că actele respective sunt neconstituţionale", a adăugat Orban.
Guvernul a adoptat vineri ordonanţa de urgenţă care declanşează procesul de organizare simultană a alegerilor locale şi pentru Parlamentul European, în data de 9 iunie. Conform articolului 33 al OUG, persoanele care deţin un mandat de ales local se pot înscrie în orice partid politic pentru a candida din partea acestuia la alegerile din 9 iunie, fără să le înceteze mandatul deţinut.
Liderii Dreapta Unită – Cătălin Drulă, preşedinte USR, Eugen Tomac, preşedinte PMP şi Ludovic Orban, preşedinte Forţa Dreptei – au anunţat că vor depune luni, la Avocatul Poporului, solicitarea de sesizare a Curţii Constituţionale cu privire la ordonanţa de urgenţă privind comasarea alegerilor locale şi europarlamentare.